હા, એ દિવસથી માંડીને પૂરા ત્રણ મહિના લગી અમે સાથે જ રહ્યાં, સવારના છ થી રાતના બે સુધી એ મારી સાથે જ રહેતો. માત્ર સૂવા માટે જ એના કવાર્ટરમાં જતો. જમવાનું ટિફિન પણ અમે સાથે જ ખોલતા. એની ડ્યુટી આમ તો સી.એમ.ઓ. ના વિભાગમાં હતી. પણ એ બંનેનો મેળ જામ્યો નહીં. સંકેત ત્રીજે દિવસે મારા વિભાગમાં કામ કરવા આવી ગયો. હોસ્પિટલના કામમાં તો એ તૈયાર થઈ જ ગયો, પણ મિત્રો તરીકે પણ અમે એકબીજાની ખૂબ જ નિકટ આવી ગયા. એના પરિવાર સાથે પણ મારી ઘનિષ્ઠતા બંધાઈ ગઈ.